b'\n_START_ARTICLE_\nFacultatea de Medicin\xc4\x83 a Universit\xc4\x83\xc8\x9bii de Medicin\xc4\x83 \xc8\x99i Farmacie \xe2\x80\x9eGrigore T. Popa\xe2\x80\x9d din Ia\xc8\x99i\n_START_SECTION_\nIstoric\n_START_PARAGRAPH_\nFacultatea de Medicin\xc4\x83 din Ia\xc8\x99i, una din cele mai vechi \xc8\x99i renumite pentru aportul considerabil la dezvoltarea \xc8\x99i progresul \xc8\x99tiin\xc8\x9belor medicale, a fost \xc3\xaenfiin\xc8\x9bat\xc4\x83 \xc3\xaen urm\xc4\x83 cu 138 de ani la 30 septembrie 1879, c\xc3\xa2nd Parlamentul de atunci al Regatului Rom\xc3\xa2niei a votat bugetul \xc8\x99i programul didactic al noii institu\xc8\x9bii. Cursul inaugural de anatomie a fost \xc8\x9binut de Dr. Leon Scully la data de 1 decembrie al aceluia\xc8\x99i an, restul disciplinelor studiate fiind predate \xc3\xaen cadrul Facult\xc4\x83\xc8\x9bii de \xc8\x98tiin\xc8\x9be a Universit\xc4\x83\xc8\x9bii.\n_START_SECTION_\n\xc3\x8enceputurile facult\xc4\x83\xc8\x9bii\n_START_PARAGRAPH_\n\xc3\x8en 1887 prima promo\xc8\x9bie de absolven\xc8\x9bi ai Facult\xc4\x83\xc8\x9bii de Medicin\xc4\x83 ie\xc8\x99ene prime\xc8\x99te titlul de \xe2\x80\x9cDoctor \xc3\xaen medicin\xc4\x83 \xc8\x99i chirurgie\xe2\x80\x9d ce asigur\xc4\x83 dreptul de libera practic\xc4\x83. \xc3\x8en 1894 este des\xc4\x83v\xc3\xa2r\xc8\x99it\xc4\x83 construc\xc8\x9bia celui mai important edificiu al complexului universitar, Institutul de anatomie reprezent\xc3\xa2nd atunci cel mai modern centru de \xc3\xaenv\xc4\x83\xc8\x9b\xc4\x83m\xc3\xa2nt anatomic \xc8\x99i cercetare din sud-estul Europei \xe2\x80\x93 Institut apreciat \xc8\x99i notat de o serie de personalit\xc4\x83\xc8\x9bi marcante \xc3\xaen domeniu ca prof. Sappey, devine astfel centrul formativ pentru una din cele mai puternice \xc8\x99coli de anatomie descriptiv\xc4\x83 topografic \xc8\x99i chirurgie operatorie ai c\xc4\x83rei reprezentan\xc8\x9bi de seam\xc4\x83 au fost Aristide Peride \xe2\x80\x93 fondatorul institutului, Emanuel Riegler, Francisc Rainer \xc8\x99i Grigore T. Popa descoperitorul sistemului port hipotalamohipofizar \xc8\x99i unul din fondatorii neuroendocrinologiei._NEWLINE_O \xc3\xaentreag\xc4\x83 pleiad\xc4\x83 de personalit\xc4\x83\xc8\x9bi marcante ale chirurgiei rom\xc3\xa2ne\xc8\x99ti ca Nicolae Hortolomei, Ion T\xc4\x83n\xc4\x83sescu, Vladimir Butureanu, Gheorghe Chipail, Nicolae Oblu au fost la \xc3\xaenceputul carierei lor, cadre didactice ale Institutului de Anatomie. Baza clinic\xc4\x83 a facult\xc4\x83\xc8\x9bii reprezentat\xc4\x83 ini\xc8\x9bial de Spitalul Sf\xc3\xa2ntul Spiridon se extinde odat\xc4\x83 cu darea \xc3\xaen folosin\xc8\x9b\xc4\x83 a Spitalului pentru boli mintale \xc8\x99i nervoase de la Socola unde profesorul Constantin Parhon, fondatorul Endocrinologiei va pune bazele renumitei \xc8\x98colii de Neuropsihiatrie ie\xc8\x99ene \xc8\x99i va contribui la \xc3\xaenfiin\xc8\x9barea celei de a doua Clinici de Endocrinologie din Rom\xc3\xa2nia. Tot la Ia\xc8\x99i titularul catedrei de Patologie general\xc4\x83, profesorul Tiron introduce printre primii \xc3\xaen Rom\xc3\xa2nia tratamentul cu raze X. \xc3\x8en perioada dintre cele dou\xc4\x83 r\xc4\x83zboaie mondiale \xc3\xaenv\xc4\x83\xc8\x9b\xc4\x83m\xc3\xa2ntul clinic medical are o serie de profesori recunoscu\xc8\x9bi pentru valoarea lor \xc8\x99i care au constituit \xc8\x99coli ca: profesorul Ion Onescu, Ion Nicolau, C. C. Dimitriu, Mar\xc8\x9bian Cotr\xc4\x83u, Petre Vancea, \xc8\x98erban Br\xc4\x83tianu.\n_START_SECTION_\nInstitutul de medicin\xc4\x83 \xc8\x99i farmacie\n_START_PARAGRAPH_\n\xc3\x8en 1948 Facultatea de Medicin\xc4\x83 devine Institut de Medicin\xc4\x83 av\xc3\xa2nd \xc3\xaen componen\xc8\x9ba sa Facultatea de Medicin\xc4\x83 General\xc4\x83, Pediatrie, Igien\xc4\x83 Stomatologie \xc8\x99i Farmacie. Ulterior sunt desfiin\xc8\x9bate succesiv Facultatea de Stomatologie \xc3\xaen 1951, Facultatea de Farmacie \xc3\xaen 1952, Facultatea de Igien\xc4\x83 \xc3\xaen 1956 \xc8\x99i, tot \xc3\xaen acela\xc8\x99i an, Facultatea de Pediatrie se transform\xc4\x83 \xc3\xaen sec\xc8\x9bie de Pediatrie al\xc4\x83turi de sec\xc8\x9bia de Medicin\xc4\x83 General\xc4\x83. \xc3\x8en 1965 Institutul de Medicin\xc4\x83 \xc3\xae\xc8\x99i schimb\xc4\x83 din nou structura devenind Institutul de Medicin\xc4\x83 \xc8\x99i Farmacie cu trei facult\xc4\x83ti \xe2\x80\x93 Facultatea de Medicin\xc4\x83 cu dou\xc4\x83 sec\xc8\x9bii \xe2\x80\x93 Medicin\xc4\x83 General\xc4\x83 \xc8\x99i Pediatrie, Facultatea de Medicin\xc4\x83 Dentar\xc4\x83 \xc8\x99i Facultatea de Farmacie.\n_START_SECTION_\nUniversitatea de medicin\xc4\x83 \xc8\x99i farmacie\n_START_PARAGRAPH_\n\xc3\x8en 1991 Facultatea de Medicin\xc4\x83 constituie \xc3\xaempreun\xc4\x83 cu Facult\xc4\x83\xc8\x9bile Farmacie \xc8\x99i Stomatologie, Universitatea de Medicin\xc4\x83 \xc8\x99i Farmacie \xe2\x80\x9cGr. T. Popa\xe2\x80\x9d.'